Membri tal-Federazzjoni Kaċċatura Nassaba u Konservazzjonisti qed jippruvaw isalvaw ir-razza tal-kelb tal-kaċċa Malti li qed jiffaċċja theddida għall-eżistenza tiegħu. Żofsa u Rusty huma klieb tal-kaċċa Maltin. Din ir-razza ta’ klieb hija mhedda minħabba li fid-dinja hawn biss mal-150 speċi minn din ir-razza. Dr James Galea qal ma’ tvm.com.mt li qed iwettaq studju biex jipprova jsalva din ir-razza ta’ klieb qabel ma jintilfu għal kollox.  Huwa qal li qed jikkollabora ma’ esperti internazzjonali biex jistabbilixxi r-razza u jitfasslu programmi ta’ kif jitgħammru ħalli tonoqs it-theddida li din ir-razza tispiċċa. Dr James Galea qal li l-ewwel referenza għar-razza tal-kelb tal-kaċċa Malti saret fl-1773 meta kien ħareġ bandu mill-Granmastru Ximenes li fih ta permess lill-kaċċaturi biex jużaw din ir-razza ta’ klieb għall-kaċċa. Żosfa għandha sena u hija bint Rusty li għandu ħames snin. Isimha ngħatalha minn sidha għax xtaq jagħtiha xi ħaġa Maltija li fi kliemu ma tantx għadha tintuża u tisma’ biha. Fil-fatt jispjega li n-nanniet tagħna u l-bdiewa antiki kienu jiżirgħu din iż-żofsa qisha ġulbiena biex jitimgħu l-annimali biha – illum ma tantx għadha tintuża għax jużaw il-ġwież. Żosfa u Rusty se jieħdu sehem fil-wirja tal-klieb organizzata mill-FKNK għada fl-okkażjoni tal-Imnarja fil-Buskett.